Javni bicikli u Washingtonu entuzijastički prihvaćeni i od domaćih i od posjetitelja
Nakon tek šest tjedana, program bike-sharinga ima 4 tisuće članova, uz 93 postaje s tisuću bicikala
Sve više gradova u svijetu prihvaća ideju o biciklima-na-diobu. Dužnosnici, jednako kao i zagovarači te ideje, kažu da je to vrlo prihvatljiv, komotan, jeftin i zdrav način prijevoza u gradu, koji, uz to, promiče 'zeleniji' okoliš Sve više gradova u svijetu prihvaća ideju o biciklima-na-diobu. Dužnosnici, jednako kao i zagovarači te ideje, kažu da je to vrlo prihvatljiv, komotan, jeftin i zdrav način prijevoza u gradu, koji, uz to, promiče 'zeleniji' okoliš. Malo kasnije nego u nekim drugim zemljama, i američki se gradovi pridružuju tom trendu. Premda nije bio među prvim američkim gradovima koji su prihvatili program diobe bicikla, Washington ga je uveo 'na velika vrata' i uz veliki entuzijazam i svojih stanovnika i posjetitelja, kao što pokazuju neke korisnice. "Obožavam taj program. Koristim bicikl svaki dan za odlazak u školu," kaže jedna studentica. A, posjetiteljica iz Francuske dodaje: "Čim sam vidjela da je bio pokrenut program diobe bicikala, automatski sam se upisala. To je sjajan način prijevoza i voljela bih da ga mnogo više ljudi koristi jer je DC zagušen automobilima." Chris Holben je jedan od voditelja programa "Capital Bikeshare", koji nudi dnevnu, mjesečnu i godišnju pretplatu na korištenje javnih bicikala po čitavom Washingtonu i dijelovima susjedne savezne države Virginije: "Do danas smo postavili 93 postaje s gotovo tisuću bicikala u DC-ju, te još 15 postaja u susjednom okrugu Arlington, s daljnjih stotinu bicikala." Holben kaže da se dosad program pokazao vrlo uspješnim: "Već imamo više od 4 tisuće članova, koji su dosad 35 tisuća puta uzeli bicikl s postaje. A radimo tek mjesec i pol." Sustav je vrlo jednostavan za korištenje, kaže Holben. Ključ - koji se dobije s pretplatom - utakne se u dok bilo kojeg bicikla, na bilo kojoj postaji, i, kad zasvijetli zeleno svjetlo, bicikl se izvuče iz ležišta. Svaki je bicikl lako prilagodljiv korisniku, a ima čak i korpu za nošenje stvari. Kad se stigne do odredišta, bicikl se gurne u dok na tamošnjoj postaji. I to je sve. Postaje rade na solarnu energiju i modularne su građe, dakle lako ih je proširiti ili smanjiti po potrebi. Pretplata košta od pet dolara za dnevnu do 75 za godišnju, a prvih pola sata korištenja bicikla je besplatno. A u gradu se daleko može doći biciklom za pola sata. Chris Holben kaže da je prvih šest tjedana rada rezultiralo začuđujuće malim brojem šteta i vandalizma. Korisnici većinom kažu da su jako zadovoljni, ali nude i neke preporuke. Recimo, gošća iz Francuske ga uspoređuje s onim u Parizu: "Ovo je sjajan način obavljanja kupovine namirnica, ali je korpa malo premala u usporedbi s onom u Parizu." Jedna studentica nam kaže da joj je korpa dovoljno velika da joj stanu sve knjige, ali se žali da je imala problema naći postaje; interaktivne karte grada još su u procesu usavršavanja i najbolje funkcioniraju tek na iPhoneu. I drugi gradovi u Sjedinjenim Državama slijede isti trend. Denver je svoj bike-sharing program uveo u travnju i tamošnji gradonačelnik John Hickenlooper kaže da se radi o programu kojime svi dobivaju: "U slijedećih deset, dvadeset godina sve više ljudi će voziti bicikle. To će ih držati zdravijima i vitkijima i maknut će priličan broj automobila s ulica. Zrak će nam biti čišći, gužve manje i svima će nam biti bolje." San Francisco razvija sistem nazvan "Bixi", koji je kombinacija bicikla i taksija. Američki gradovi su još daleko od uspjeha programa diobe bicikala u nizu drugih zemalja. Ali, mnogi kažu da mogu zamisliti da će Washington uskoro po svojim javnim biciklima biti uz bok Montrealu i Parizu.